als_Latn dik_Latn sag_Latn
Kryetari i bashkisë së Tiranës, Erion Veliaj, gjatë një bashkëbisedimi me studentë dhe pedagogë të UET duke folur për punët e qytetit që drejton, nuk pranoi të komentonte përplasjet e forta politike brenda të majtës, më specifikisht, mes PS dhe LSI.
Veliaj ishte dëshmitarë i darkës së famshme tek Pazari i Ri mes Ilir Metës dhe Edi Ramës, nga e cila u zgjodh kreu i LSI-së president, e cila siç tregoi koha do të ishte edhe e fundit mes tyre. Por edhe pse tani që aleanca mes Ramës dhe Metës duket se ka marrë fund përfundimisht, madje është shndërruar në një luftë të ashpër, kreu i bashkisë Tiranë preferon të mos përzihet në këtë betejë, duke u distancuar nga komentet për “politikën e madhe”, që po luhet fushatë zgjedhore.
“Unë në fakt e kam bërë një distancë që në ditën e parë se çfarë duhet të bëj, sepse e kam shumë të qartë se çfarë është “job description”-i im. Pra detyra ime e punës, është që të jemi një qytet efiçent, i jetueshëm, me sfida demokratike të jashtëzakonshme, një qytet i cili është ndërtuar për 200.000 banorë dhe sot ka 1 milion, dhe një qytet ku besoj kemi disa kritere se si ne masim jetueshmërinë. Po të merresha me politikë të madhe, dikush tjetër do thoshte pse merresh me politikë të madhe, ne s’kemi çerdhe, kopshte, s’kanë vende kur të luajnë fëmijët. Unë besoj që detyra e kryetarit të bashkisë nuk është të bëjë politikanin e madh, por të bëjë menaxherin e qytetit”– tha Veliaj përpara studentëve dhe pedagogëve që po diskutonin mbi temën: “Reformizmi vs Populizmi”.
Kur u pyet më konkretisht se si do ta menaxhojë përplasjen e ashpër mes PS-së dhe LSI-së tek vendimmarrja e Këshillit Bashkiak, ku i duhen votat e ish-aleatit, Veliaj surprizoi kur tha se shkonte shumë mirë me LSI-në. Madje ai la për të kuptuar se në shumë çështje kishte edhe konsensusin e PD-së.
“Në pjesën më të madhe unë kam një raport të shkëlqyer me LSI-në, me PDIU-në, me FRD-në sepse kam zgjedhur që në koalicionin e Këshillit Bashkiak, dhe e kam kërkuar shumë herë këtë mirëkuptim, duke kuptuar se për çfarë, për emra dëshmorësh do ndahemi. Kështu që në këtë sens gjithmonë jam prirur që të ndërtoj sa më shumë konsensus në vendimmarrje. Sepse besoj që publiku vërtet i dha një mandat solid një kryetari bashkie, ama kur edhi puna tek këshilli qoftë për të mbajtur edhe këtë kryetar bashkie në një sistem “check and balance”, ia besoi këtë kontroll disa partive. Unë besoj që ky qytet drejtohet më mirë me konsensus se sa me agresion, debate dhe konflikt konstant. Më rezulton që ende pa mbushur 2 vjet, qyteti ia ka parë hajrin kësaj fryme bashkëpunimi”, tha ai duke shfrytëzuar konsensusin për emrat e disa shkollave dhe rrugëve në kryeqytet.
als_Latn als_Latn als_Latn als_Latn als_Latn